CELEX: 32016D0537
Language: ro
Date: 2016-04-05 00:00:00
Title: Decizia de punere în aplicare (UE) 2016/537 a Comisiei din 5 aprilie 2016 privind publicarea cu o restricție în Jurnalul Oficial al Uniunii Europene a referinței standardului EN 50566:2013 privind cerințele de a demonstra conformitatea câmpurilor cu frecvență radio produse de dispozitivele de comunicații fără fir portabile și purtate pe corp utilizate de publicul general (30 MHz-6 GHz) cu Directiva 1999/5/CE a Parlamentului European și a Consiliului (Text cu relevanță pentru SEE)

6.4.2016   
            
            
               RO
            
            
               Jurnalul Oficial al Uniunii Europene
            
            
               L 89/17
            
         DECIZIA DE PUNERE ÎN APLICARE (UE) 2016/537 A COMISIEI
   din 5 aprilie 2016
   privind publicarea cu o restricție în Jurnalul Oficial al Uniunii Europene a referinței standardului EN 50566:2013 privind cerințele de a demonstra conformitatea câmpurilor cu frecvență radio produse de dispozitivele de comunicații fără fir portabile și purtate pe corp utilizate de publicul general (30 MHz-6 GHz) cu Directiva 1999/5/CE a Parlamentului European și a Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (1), în special articolul 5 alineatul (3),
   Având în vedere avizul Comitetului pentru evaluarea conformității și supravegherea pieței telecomunicațiilor (Telecommunication Conformity Assessment Committee – TCAM), instituit în baza articolului 13 din Directiva 1999/5/CE,
   întrucât:
   
               (1)
            
            
               În situația în care un standard național care transpune un standard armonizat, a cărui referință a fost publicată în Jurnalul Oficial al Uniunii Europene, cuprinde unul sau mai multe elemente ale cerințelor esențiale menționate la articolul 3 din Directiva 1999/5/CE, se presupune că un echipament radio, fabricat în conformitate cu standardul respectiv, satisface cerințele esențiale în cauză.
            
         
               (2)
            
            
               În iulie 2014, Franța a prezentat o obiecție referitoare la standardul EN 50566:2013 privind cerințele de a demonstra conformitatea câmpurilor cu frecvență radio produse de dispozitivele de comunicații fără fir portabile și purtate pe corp utilizate de publicul general (30 MHz-6 GHz).
            
         
               (3)
            
            
               Franța consideră că acest standard ar trebui să fie revizuit pentru a se ține mai bine seama de condițiile de utilizare a telefoanelor mobile, precum și a altor dispozitive portabile (de exemplu, tablete) și, în consecință, ar trebui să prevadă condiții pentru distanța la care rata specifică de absorbție (Specific Absortion Rate – SAR) a corpului ar trebui să fie evaluată.
            
         
               (4)
            
            
               În urma examinării standardului EN 50566:2013 împreună cu reprezentanții Comitetului pentru evaluarea conformității și supravegherea pieței telecomunicațiilor (TCAM), Comisia a concluzionat că standardul nu îndeplinește cerințele esențiale menționate la articolul 3 alineatul (1) litera (a) din Directiva 1999/5/CE. Articolul 3 alineatul (1) litera (a) din Directiva 1999/5/CE se referă la obiectivele cerințelor de siguranță conținute în Directiva 2006/95/CE a Parlamentului European și a Consiliului (2). Punctul 1 litera (d) din anexa I la Directiva 2006/95/CE prevede: „Echipamentele electrice ar trebui să fie astfel proiectate și fabricate, încât să se asigure protecția împotriva pericolelor în conformitate cu punctele 2 și 3 din prezenta anexă, cu condiția ca echipamentul să fie folosit la aplicațiile pentru care a fost construit și să fie întreținut în mod corespunzător.” Punctul 2 din aceeași anexă prevede: „Măsurile de ordin tehnic ar trebui să fie stabilite în conformitate cu punctul 1, pentru a se asigura că: (a) persoanele și animalele domestice sunt protejate în mod corespunzător împotriva pericolului de vătămare corporală sau altor traume care pot fi cauzate de contactul direct sau indirect” și „(c) persoanele, animalele domestice și bunurile sunt protejate în mod corespunzător împotriva pericolelor de natură neelectrică produse de echipamentele electrice, cunoscute din experiență”.
            
         
               (5)
            
            
               Luând în considerare necesitatea de a îmbunătăți aspectele de siguranță ale standardului EN 50566:2013 și până la revizuirea corespunzătoare a acestui standard, publicarea în Jurnalul Oficial al Uniunii Europene a referinței standardului EN 50566:2013 ar trebui să fie însoțită de o avertizare corespunzătoare,
            
         ADOPTĂ PREZENTA DECIZIE:
   Articolul 1
   Referința standardului EN 50566:2013 privind cerințele de a demonstra conformitatea câmpurilor cu frecvență radio produse de dispozitivele de comunicații fără fir portabile și purtate pe corp utilizate de publicul general (30 MHz-6 GHz) se publică în Jurnalul Oficial al Uniunii Europene cu o restricție astfel cum se menționează în anexă.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 5 aprilie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 91, 7.4.1999, p. 10.
   
      (2)  Directiva 2006/95/CE a Parlamentului European și a Consiliului din 12 decembrie 2006 privind armonizarea legislațiilor statelor membre referitoare la echipamentele electrice destinate utilizării în cadrul unor anumite limite de tensiune (JO L 374, 27.12.2006, p. 10).
   
      ANEXĂ
      
         Publicarea referințelor standardelor europene armonizate în temeiul Directivei 1999/5/CE
      
      
                  OES (1)
                  
               
               
                  Referința și titlul standardului
                  (și documentul de referință)
               
               
                  Prima publicare în JO
               
               
                  Referința standardului înlocuit
               
               
                  Data încetării prezumției de conformitate a standardului înlocuit
                  Nota 1
               
               
                  Articol din Directiva 1999/5/CE
               
            
                  Cenelec
               
               
                  EN 50566:2013
                  Standard de produs pentru a demonstra conformitatea câmpurilor cu frecvență radio produse de dispozitivele de comunicații fără fir portabile și purtate pe corp utilizate de publicul general (30 MHz-6 GHz)
               
               
                  12/10/2013
               
               
                   
               
               
                   
               
               
                  Articolul 3 alineatul (1) litera (a)
               
            
                  Avertizare: Aplicarea acestei publicații trebuie să respecte anumite condiții privind distanța de separare, reflectând utilizarea în practică zi de zi, asigurând utilizarea în condiții de siguranță a dispozitivelor de comunicații fără fir portabile și purtate pe corp utilizate de publicul general (30 MHz-6 GHz), în scopul atingerii obiectivelor în materie de siguranță menționate la articolul 3 alineatul (1) litera (a) din Directiva 1999/5/CE, în coroborare cu anexa I la Directiva 2006/95/CE. De exemplu, pentru măsurarea valorilor SAR la nivelul membrelor (limită 4 W/kg), nu se poate utiliza nicio distanță de separare (dispozitiv în contact); pentru măsurarea valorilor SAR la nivelul trunchiului (limită 2 W/kg), se poate utiliza o distanță de separare de cel mult câțiva milimetri.
               
            
                  Nota 1:
               
               
                  În general, data încetării prezumției de conformitate va fi data retragerii (date of withdrawal = „dow”), stabilită de Organismul european de standardizare, însă se atrage atenția utilizatorilor acestor standarde asupra faptului că, în anumite cazuri excepționale, ea poate fi diferită.
               
            
         (1)  OES: Organismul european de standardizare:
      
                   
               
               
                  CEN: Avenue Marnix/Marnixlaan 17, 1000, Bruxelles/Brussel, BELGIQUE/BELGIË, Tel. +32 25500811; fax +32 25500819 (http://www.cen.eu)
               
            
                   
               
               
                  Cenelec: Avenue Marnix/Marnixlaan 17, 1000, Bruxelles/Brussel, BELGIQUE/BELGIË, Tel. +32 25196871; fax +32 25196919(http://www.cenelec.eu)
               
            
                   
               
               
                  ETSI: 650 route des Lucioles, 06921 Sophia Antipolis, FRANCE, Tel. +33 492944200; fax +33 493654716 (http://www.etsi.eu)